정조 6년
壬寅正月十七日辰時。上御誠正閣。朝講次對。同爲入侍時。領事徐命善。特進官韓光會。同知事徐有隣。特進官李𡊠。大司憲吳載純。參贊官趙鼎鎭。獻納金翊休。侍讀官李顯模。檢討官尹行元。假注書趙衍德。記事官曺喜有。記注官金鳳顯。以次進伏訖。上曰。次對同爲入侍。賤臣承命出。與行知中樞府事具善復洪樂性。知中樞府事鄭尙淳。兵曹判書鄭好仁。江華留守金熤。禮曹判書金魯鎭。右參贊鄭民始。漢城左尹李昌運。行副司直李柱國李敬懋。禮曹參判鄭一祥。漢城右尹蔡弘履。吏曹參判金文淳。左承旨李在學。事變假注書李顯道。偕入進伏。上讀前受音訖。顯模進讀孟子。自孟子之平陸。止然則子之失伍也章訖。上讀新受音訖。顯模曰。孔距心。以牧民之官。不能居官盡職。推諉以非所得爲。使距心。果能居官盡職。字牧以道。則豈至於老羸之溝壑。壯者之四方者。千人之多乎。今當八路穴農之時。惻怛之敎。懷保之政。靡不庸極。今日廷臣。孰不欽仰。而居芻牧之任者。或未能盡其道。則老羸溝壑。壯者四方。難保其必無。奠安之策。伏望益加聖念焉。上曰。好矣。行元曰。孟子之以牛羊芻牧。取以爲譬者。誠得其旨矣。命善曰。講筵體重。而下番儒臣。敷陳文義之際。多有不審之失。副修撰尹行元。推考警責。何如。上曰。依爲之。出擧條上曰。下番繼陳文義。可也。行元曰。齊王歸罪於己。而不罪孔距心者。抑有一端善心矣。時偉曰。下番玉堂繼陳文義。又在自止之外。推考宜矣。上曰。置之。可也。上曰。領事陳文義。命善曰。上番所陳。誠好矣。孟子以一日三失伍取喩。則距心之以不待三爲對者。誠自知其罪矣。今玆三道告歉。民生多艱。凡在牧守之臣。固當竭誠賙恤。而若不善策。以致顚連。則卽是距心之罪人也。及今春窮方殷。賑政最急。申飭守宰之臣。各盡賙恤之策。無至壯者之散以四方。老羸之轉于溝壑。甚宜矣。上曰。好矣。經筵特進官。亦陳文義。有隣曰。顧今賑濟之策。聖念靡不用極。而凡在芻牧之臣。或有始勤終怠之慮。伏願益加申飭。以盡奠安之道。宜矣。光會曰。今玆賙賑之策。專委守宰之官。而若不能竭誠盡職。或有一民之顚連。則特令隨現重繩。宜矣。𡊠曰。玉堂經筵。旣盡文義。臣別無所達矣。上曰。參贊官。亦陳文義。時偉曰。臣亦無所仰陳矣。上曰。臺諫亦陳文義。載純翊休曰。經筵諸臣。畢陳文義。臣亦別無所達矣。上曰。玉堂猝時見差。想未爛商文義。今若屢詢深義。則亦涉强覓矣。命善曰。然矣。命講官先退。命善曰。日氣不調。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。諫長疏。豈不驚駭耶。命善曰。臣未聞其疏語之如何。而以夜下傳敎見之。右相事。誠極驚歎矣。上曰。其疏語之可駭。姑勿論。一臺臣之不得以論勘大臣。自有禁令。而以譴罰二字。加於大臣。寧有如許朝體乎。且其措語。全事誣辱。若以疏本頒布。則右相必難安。予欲留中。卿以爲如何。命善曰。聖敎雖出於爲右相地。而此疏若不頒示中外。則將不知其中有何等句語。右相之心。必尤難安。以其疏本。卽爲頒布。似好矣。上曰。卿言。是矣。仍命在學。讀李義行疏。至當面背面句。上曰。下語極駭然矣。侵辱大臣。豈敢至此耶。命善曰。義行於右相。聞有私嫌。其所謂背面食言之說。似由於是矣。讀至國榮家人句。上曰。寧有如許辱說乎。以向時言之。與其人相親者。豈獨右相而已。擧世之人。孰不與之相親乎。今以家人之說。構捏大臣。至於和附呑吐等語。全事汚辱。殆無餘地。奚特爲右相駭痛。此實朝廷之大羞恥也。命善曰。聖敎誠然矣。向時朝廷之人。孰不與國榮相親乎。其時或背馳。則便是賊邊人也。與之相親。事勢當然。而到今若以相親二字。勒加之罪。朝廷。豈有完人乎。雖以諫長言之。其時惟恐不得與之相親。而今乃構捏右相如此。此實世道之憂矣。上曰。其疏中私嫌云云。果是何事云耶。命善曰。曾聞諫長之子心淵登科時。試劵出於右相所考之軸云。而其後右相。知其出於他人之軸。明其不然。則義行大以爲憾。至有書札往復之事矣。其子作故之後。一倍致憾云。此疏中吐言食言之說。似必指此也。上曰。雖有私嫌。何敢登諸章奏。以此論人乎。命善曰。私嫌云云。極涉放肆矣。觀其疏語。殆非常性之人矣。上曰。諫長事姑勿論。予於右相。有所慨然者。頃日朝參時所奏。何等重大之事。而其後箚辭。謂以道路所傳云。旣無可據之證案。而驅人於罔則之地。此路一開。則凡有私憾者。將以無根之事。陷人惡逆之科。其流之弊。有不可言。故予以開棘之戒。有所下敎矣。予言不幸有中。右相又遭橫逆之言。今日之事。可謂右相之自取。寧不慨惜乎。命善曰。右相之朝參日所奏。果非無根之事也。臣亦所嘗聞之者。而但右相之箚。不能別白其所謂道路之傳云者。未免妄發矣。言官若以箚語之不分明。有勤攻之論。則右相亦當受而爲過。而今以私人和附等說。惟事詬辱。豈有如許朝體乎。上曰。予之縷縷下敎。雖近重複。而右相所遭。殆是反受日前開棘之敎。儘非虛語也。右相事。誠爲之慨咄矣。顧今朝著不靖。囂競日甚。予以鎭安爲務。而每有意外事端。故一經講筵及賓對。幸而無事。則予心少安矣。顧今朝廷完人幾希。而又以無根之事。今日逐一人。明日陷一人。則將至空虛而後已。目下急務。必先革此習。然後世道可以鎭安。卿等須體此意。可也。命善曰。下敎如此。鎭安全保之聖意。臣固欽仰。而臣以無似。忝在此位。威望不足以彈壓。才獻不足以調劑。居常憂懼。今見僚相。遭此意外之事。滿心悚然。若己當之。此莫非臣不能鎭壓之致。惟願亟命斥退。改卜賢德。以幸國事焉。上曰。卿言爲萬萬過矣。顧今國事。不知稅駕於何地。彌綸之責。專在輔相。卿其益勉鎭安之道。是予望也。上曰。自重臣事出之後。廷臣之有遭者爲幾人。命善曰。右相及趙㻐矣。上曰。天下本無兩是兩非之事。近日事以外面觀之。則其間是非。無以辨別矣。右相論斥蔡濟恭。而反被論斥於李義行。李顯永亦論斥蔡濟恭。而又被斥於金鍾秀。金鍾秀之日前辭疏。又無異被論。互相論斥。莫知端倪矣。予於李義行。雖下嚴處之敎。而右相事。亦有所慨。形於傳敎。則殆歸兩非之科。又於蔡濟恭。雖有昭晣之敎。而人言沓至。亦無開釋之效焉。外人之見之者。將不知孰是而孰非。孰扶而孰抑矣。予之所以處之者。物來順應。各當其理而已矣。命善曰。聖敎。至當矣。互相論斥。果同兩非。而莫非當之者之自取也。上曰。右相去就。何以爲之云耶。命善曰。右相以待命之意。問議於臣。故答以大臣遭人言。則當陳疏。或出城云矣。上曰。大臣去就不輕。毋失體貌。宜矣。命善曰。遭此臺言。安得不出城乎。聞右相初未知臺疏之到院。將參次對。因臣所報。始得知之云。臺疏已到院。而大臣若入闕。則寧有如許體面乎。疏章未下批之前。雖不可頒示。而至於此等事。政院不使知之。亦可悶矣。臣亦未知其疏之有何等語。未敢遽然入闕。屢回趑趄矣。上曰。人言出於誣辱。豈可以此捨右相乎。命善曰。右相所遭。皆是構虛之言。何可因此捨之乎。右相之心。必以此難安矣。上曰。誣人反坐。自有其律。李義行爲可免此律乎。命善曰。其在鎭安之道。嚴加處分。則好矣。上曰。業欲下敎而未果。今因事端。當下敎矣。命書傳敎曰。昨秋旣有此等疏勿捧之敎。而傳敎中云云。果何如也。奚但爲重臣。昭晣無餘蘊。至以爲某時獄事之無關隄防。而更有登聞者。慼予之心姑捨是。是豈臣子所可容喙處。疏章此等句語。使之切勿捧入云云矣。伊後數朔。更無此等事煩浼之擧。意謂諸臣。庶諒予之本意而然矣。自有右相朝參日筵奏。忽地把作沒模捉無憑考之事。臺章堂箚。日積公車。其罪則極罪也。其律則極律也。然而夷考其實跡。則蔑蔑無可證可驗之端焉。世道人心之不靖。猶不料至此之甚也。若此不已。則夫夫也。苟有擊去當路者之心。將以無根之說。驅之罔測之科。天下。寧有是也。惟玆之敎。非直爲重臣一人而說也。續觀諫長疏本。古人之深存開棘之戒者。儘不誣矣。到今對症之劑。無出鎭安二字。重臣事則已有禁令。令政院更加申明知悉。此外諸凡彈駁之章。勿論其人所犯之如何。若以危怖之說。揷用於字句間者。誣人反坐。國有常憲。隨現當以當律論。斷不饒貸。姑令中外。明聽先甲之諭。俾各惕念。命善曰。聖意所在。豈不欽仰。而關係隄防之事。若竝在勿捧之中。則臣恐其弊尤大。傳敎中。無關係隄防四字。誠好矣。上曰。朝參日。卿之所奏。只論其官職去就矣。命善曰。臣亦以此事。有所指論。而今日下敎。獨及於右相。臣心尤不敢自安矣。上曰。卿之所奏。與右相不同矣。右相之公然起閙。至於此境。豈不可怪乎。命善曰。伊日右相所奏。出於斷斷公心。而平日胸中無物。故陳箚之時。語多不審矣。上曰。臺疏首尾。全不成樣。誠朝廷一大羞恥也。命善曰。其文辭。亦極荒雜矣。上曰。俄已下敎。而今日賓對之命。蓋欲使諸臣。咸知予心也。在廷之臣。若不痛革傾軋之習。則世道將無止泊之所。予之一心。惟在鎭安。卿等。以予此敎。謂何如也。諸備堂各陳。可也。樂性等。進前奏曰。日前賓對。旣承下敎。今又伏承勤敎。臣等。實不勝欽仰感歎。而見今世道。專在鎭安二字。孰敢不對揚聖敎乎。民始曰。諫長。以國榮家人之說。加之於右相。以爲誣辱之資。大抵以曩時言之。則凡向國之人。孰不與國榮相親。而到今以此爲罪。則豈有得免之人也。此等處。必嚴處。然後朝著可以寧靜。世臣可以全保。今此鎭安之聖敎。不勝欽歎矣。上曰。今日備堂。旣承下敎。益加惕念。務鎭世道。可也。仍命書傳敎曰。李義行疏論右相事。下語之驚心。擬律之駭眼。亦可謂朝廷之一大變怪。俄下傳敎。略有及之。今以親知於某也。直驅之和附之科。流弊至於空滅朝廷而後已。言者之言。誠有不可測者。誣人反被之典。義行烏可獨逭。然猶不無令前後之別焉。姑從末勘。李義行亟令該府竄配。仍命大臣奏事。命善曰。萬頃儒生李夏鎭。疏論本縣弊瘼矣。上曰。此非時急之事。待後日稟處。可也。命善曰。前海伯趙尙鎭所奏追捕廳事回啓。亦待後日。宜矣。上曰。唯。命善曰。此統制使具鳴謙狀啓也。以爲今春合操。依定式設行事。請令廟堂稟旨分付矣。帥臣纔以停操之可悶。論列於疏中。其言非不良是。而昨年嶺南之被災。沿海尤甚。使付賑之民。裹糧往來。亦豈成說乎。今春則不可無闊狹之道。合操姑爲停止。以待秋成。恐似得宜矣。上曰。依爲之。出擧條命善曰。龍岡自是文窠。而蔭官差送。有違格例。新除縣令洪秉文。與道內蔭窠中文官守令。更爲口傳相換事。分付該曹。何如。上曰。依爲之。出擧條文淳曰。趙昌逵。曾以衿川縣監。移拜是邑矣。命善曰。趙昌逵則事在放榜後。故有是移拜矣。上曰。洪履健果善爲之矣。命善曰。然矣。上曰。今日戶判。何不入來乎。命善曰。姑未知有何病故矣。上曰。徐有寧以摠戎廳狀啓。不爲入來乎。命善曰。不必因此而懸頉矣。上曰。本廳逋欠幾何。柱國曰。逋欠之數。爲四千餘石。而今此未捧之罪。臣實自當矣。命善曰。平倉之穀。雖曰逋欠。而其實俱是當年未捧。時任將臣。宜有論勘之擧矣。上曰。逋欠之以未捧懸錄者。非但事係無實。穀簿以之漸縮。該將臣。卽令勘罪。然後可懲方來之弊矣。命善曰。旣無朝家停捧之令。而以未捧懸錄者。實關後弊矣。上曰。予於摠戎使。果有期待之意。在將臣固當悉陳無隱。而今此狀啓。如是沒實。深用慨歎。本倉逋欠。若是夥然。則亦必有反作之弊。卽令反庫。或有相左之事。則當施重勘之律矣。柱國曰。伏承下敎。不勝惶悚。而臣則以實執報。故如是狀啓矣。大抵逋欠中舊逋三百九十餘石。新逋四千石。而今欲徵捧。則保主人或有定配。或有囚繫。擧皆指徵無處。臣實難免其罪矣。命善曰。前摠使初不善分。故新摠使終難收捧。言其爲弊。專在於前摠使矣。上曰。昨年果有反作之事。故有是難捧之端乎。柱國曰。果然矣。上曰。然則前摠使當被反作之罪。新摠使亦勘未捧之律矣。命善曰。聖敎誠然。而先勘未捧之罪。然後可有懲戢而有定式者矣。上曰。還穀居末。其律。何如。刑判。似知之矣。有隣曰。道內居末。則罪至決杖。而堂上守令則罷職矣。上曰。反作何以則可以現發耶。民始曰。春夏未分給之前。可以現發。而秋冬後則以新未捧懸錄。故終難査得矣。上曰。無論新舊摠使。同勘其罪。以示懲勵之政。可矣。柱國曰。本廳近無管城將。久至七八月。而連以兼將代察。故致有此弊矣。上曰。本廳有倉穀焉。有民人焉。所重斯在。豈可以假將代其任乎。欲矯此弊。專在管城將之擇差矣。命善曰。聖敎果然矣。管城將必以亞長差出。故人甚苟簡。以堂上中擇差。宜矣。柱國曰。未捧之弊。專在游民之多糶。臣意則移轉外邑。以給有土農民。恐合宜矣。上曰。本廳全無實效。徒有弊源。屬之守禦廳。亦甚無妨矣。命善曰。聖敎果然矣。民始曰。經理廳亦甚不緊。竝令合附宜矣。上曰。頃以從長稟處之意。有所下敎。何以爲之乎。命善曰。益加爛商。思得好策後。欲爲稟定。故姑未果矣。柱國曰。若罷新設軍額。則當至七十餘人。而在本廳實甚難焉。今此移轉雖曰有弊。論其分給。則每一戶不過一斗穀。而在民別無所損。在營實有大益。如是分排。則當有七八百石區處之道矣。上曰。許令移轉。則畿民之受弊。亦甚不些矣。大抵京倉之設糶。從何處出耶。命善曰。其所設置。專爲需用而然矣。上曰。本倉還穀。盡送鄕邑。永祛此弊。何如。民始曰。係是軍餉。亦難移送外邑矣。柱國曰。平倉設置。專爲募民。若無此穀。則倉底之民。皆將流散矣。上曰。該倉便是逋盜藪。何足以募民爲哉。民始曰。聖敎果然矣。上曰。頃以半料分給爲敎矣。何以區處乎。柱國曰。北漢倉則姑令置之。平倉則半留半分。將以磨鍊矣。臣營本有摠使應用米三百石。以此廩餘。欲補其料窠之不足矣。上曰。卿之所陳。雖係捐廩。亦涉要譽。此實不當爲之事矣。卿居此任。以除廩用。則嗣後將臣。實無措手處。且當緩急之時。亦乏施賞之資矣。民始曰。聖敎果然矣。大抵各營之生弊。專由官況之漸薄。臣意則減其軍額。宜矣。上曰。各軍門必有財貨。然後可知其廉貪之別矣。善復曰。果然矣。上曰。分給在前。將何以爲之乎。柱國曰。今此受糶之民。皆是有土農民。就其中加給。則似甚爲宜。且俱是願受之民矣。上曰。凶歲則願受。豐年則不願將奈何。命善曰。果有是慮矣。柱國曰。若令半分。則需用自至減縮。雖以數百石移轉。亦當有效矣。命善曰。此係後弊。今年則試爲如前分給。從後變通。亦爲未晩矣。上曰。予於摠戎使。又有慨惜者。今始言之耳。頃日筵中。以李光鉉。謂以訓將家婢屬者。聞甚可駭矣。抑或有意而然耶。命善曰。臣亦果有意聽之矣。上曰。身居將任。固當協力和同。以濟國事。而至於摠戎使之待訓將道理。似不當如是矣。日前所奏。有若相較者然。自聞此語。心甚非之矣。命善曰。今此下敎。實是玉成之意矣。上曰。將臣若以相較爲事。則何以統三軍而撫士卒乎。善復曰。伏聞下敎。不勝惶感。摠戎使性本太急。平日家間。或有此等事。而不過一時心火。豈有他意於臣乎。命善曰。臣退聞。則訓將果嚴責摠使云矣。命臺諫奏事。載純曰。新除授掌令權坪。時在京畿楊州地。請斯速乘馹上來事下諭。上曰。依啓。載純曰。臣於蔡濟恭事。有區區所懷。敢此仰達矣。上曰。俄於重臣事。已有下敎。何敢復事煩達乎。載純曰。非請罪也。適有所懷矣。上曰。卿不念李得臣事乎。旣以慼予心爲敎。則在廷諸臣。不當以此事提及矣。近日臺章之論重臣者。輒言此事。予豈欲聞之耶。若以他罪論勘。則予當聽之矣。近日朝廷。多有兩截人。而予於昨年。旣曰勿捧此等疏。而今復許納。則實有兩截人之嫌。故此後則勿復捧此等疏。臺臣。亦勿爲此等事。可也。重臣非予私人。則今日此敎。豈特爲重臣也。載純曰。臣言議巽軟。本不合於淸朝耳目之官。而意外忝居都憲之任。適値賓對有命。怵分畏義。張皇出肅。及登筵席。仰奏之際。遽承嚴敎。臣何敢一刻晏然於臺次乎。請命遞斥臣職。上曰。勿辭。右承旨李在學曰。大司憲吳載純。再啓煩瀆。退待物論矣。上曰。知道。翊休曰。新除授司諫金樂洙。時在江原道春川地。請斯速乘馹上來事下諭。上曰。依啓。在學曰。大司憲吳載純。筵席周旋。多致失措。推考警責。何如。上曰。依爲之。出擧條仍命退。諸臣以次退出。